علنات وزارة الصحة، فالموقع ديالها الرسمي اللي خصصاتو للكشف على الحالة الوبائية فالمغرب مع ظهور فيروس كورونا المستجد، اليوم الأربعاء، بللي تزادو 100 إصابة بفيروس كورونا من الستة دالعشية حتى للعشرة دالصباح ديال اليوم، باش يولي العدد الإجمالي للإصابات هو 1988 إصابة. وبينما لبارح علنات الوزارة على عدم تسجيل أية وفاة جديدة بالفيروس ف24 ساعة اللي فاتت، هذ الصباح تسجلات وفاة وحدة جديدة، وهكذا صبح إجمالي عدد الوفيات 127. بالنسبة لحالات الشفاء، اليوم تسجلات كذلك غير حالة شفاء جديدة وحدة، باش يولي الطوطال هو 218. وبناء على هذ المعطيات، فكيمكن نستنتجو بللي الحالات النشيطة اللي مصابة بالفيروس، بمعنى اللي كتتلقى علاجها فالسبيطارات المغربية، بلغ 1643 حالة. أما بالنسبة للحالات اللي تم استبعادها فالطوطال بعد نتيجة مخبرية سلبية، فهي 8404 حالة. أما بالنسبة للتوزيع ديال الإصابات على حساب الجهات، فالوزارة حيداتو فخطرة من الموقع ديالها، وواقيلا غاتولي تتحدث على التوزيع فالندوة الصحفية اللي كاديرها يوميا مع 6 دالعشية. 
كََلسو فديوركم. راحنا قربنا لـ2000. تسجيل 100 اصابة بكورونا هاد الصباح.. وصلنا فالطوطال لــ1988 .. 127 ماتو و218 براو